Anno Domini millesimo trecentesimo decimo sexto statuta sunt haec apud Cistercium in Capitulo generali. 1.  Cum Ordo noster multipliciter sit gravatus, Capitulum generale ordinat quod mediocris et moderata fiat contributio pro servitio domini Papae facto, et expensis factis et faciendis in romana Curia, et pro domino cardinali nostro, quae contributio domino Cisterciensi et quatuor primis committitur ordinanda, ita quod abbates in provincia Burdigalensi et ceteri in Montepessulano certo mandato domini Cisterciensis, illi vero qui sunt citra montes, Rhenum et mare, Parisius in Sancto Bernardo in mense Paschae, ceteri autem omnes abbates in Cistercio tempore Capituli generalis summas eis impositas absque defectu solvere teneantur. Si vero non solverint locis et terminis nominatis, abbates extra stallum abbatis erunt donec persolverint ; prior vero, cellerarius et bursarius ab officio deponantur nec aliquod officium exsequantur, donec persolverint. 2.  Capitulum generale omnibus eleemosinas monasterio Campensi praestantibus fraternitatem et participationem omnium bonorum, quae in Ordine fiunt, concedit. 